b'\n_START_ARTICLE_\nFoster Hewitt\n_START_SECTION_\nZgodnje \xc5\xbeivljenje in kariera\n_START_PARAGRAPH_\nHewitt se je rodil v Torontu, Ontario, in je obiskoval \xc5\xa1oli Upper Canada College in Univerzo v Torontu. V svojih \xc5\xa1tudentskih letih je bil vrhunski boksar, med drugim je osvojil meduniverzitetni naslov pri te\xc5\xbei 51\xc2\xa0kg. \xc5\xbde zgodaj se je za\xc4\x8del zanimati za radio in kot najstnik je pospremil o\xc4\x8deta, W. A. Hewitta, na izlet v Detroit, Michigan. Na tem izletu si je ogledal demonstracijo radijske tehnologije, ki jo je sponzoriral General Electric._NEWLINE_Kmalu je sprejel slu\xc5\xbebo pri telefonskem podjetju Independent Telephone Company, ki je proizvajalo radije. Kmalu je opustil to slu\xc5\xbebo, kot tudi univerzo, saj mu je o\xc4\x8de - ki je bil tedaj \xc5\xa1portni urednik \xc4\x8dasnika Toronto Daily Star - povedal, da bo njihova \xc4\x8dasopisna dru\xc5\xbeba zagnala svojo lastno radijsko postajo. Hewitt je postal eden od dopisnikov tega \xc4\x8dasnika in je bil nared za delo radijskega voditelja ob zagonu postaje CFCA. Postaja je svojo prvo hokejsko tekmo prena\xc5\xa1ala 8. februarja 1923, tedaj je dogajanje na ledeni ploskvi povzemal Hewittov sodelavec Norman Albert. Hewittov prvi radijski komentar je verjetno pri\xc5\xa1el 16. februarja, s tekmo med mo\xc5\xa1tvoma Argonaut Rowing Club in Kitchener Greenshirts. Hewitt je kasneje v svoji knjigi ta datum postavil \xc5\xa1ele na 22. marec, a v arhivski dokumentaciji ni nobenega zapisa o kakr\xc5\xa1ni koli tekmi tistega dne v dvorani Arena Gardens. Hewitt je tudi zapisal, da je prvi\xc4\x8d sploh komentiral tekmo med Parkdalom in Kitchenerjem - Argonaut Club je deloval v soseski Toronta, imenovani Parkdale. Hewitt se je prav tako spomnil, da se je tekma zavlekla v podalj\xc5\xa1ke. Zgodovinski zapisi ka\xc5\xbeejo, da son tudi na tekmi Argonaut-Kitchener igrali podalj\xc5\xa1ke, tako da obstaja velika verjetnost, da gre za isto tekmo._NEWLINE_24. maja 1925 se je Hewitt skupaj z o\xc4\x8detom zapisal v zgodovino z domnevno prvim prenosom konjskih dirk. Leta 1927 so ga nato kot gosta napovedovalca povabili, da pospremi prvo tekmo v novi dvorani Detroit Olympia. Novembra 1931 je sodeloval tudi pri otvoritvenih slovesnostih dvorane Maple Leaf Gardens. Pri tem je naletel na odobravanje lastnika Maple Leafsov, Conna Smytha.\n_START_SECTION_\nHockey Night in Canada\n_START_PARAGRAPH_\nHewitt je bil 40 let glavni kanadski komentator pri oddaji Hockey Night in Canada, ki so jo v Kanadi \xc5\xa1iroko spremljali. Znan je kot avtor fraze\xc2\xa0\xc2\xbbOn strelja, on zadene!\xc2\xab\xc2\xa0in kot avtor prepoznavnega stavka na za\xc4\x8detkih vseh svojih prenosov:\xc2\xa0\xc2\xbbPozdravljena Kanada, in hokejski navija\xc4\x8di v Zdru\xc5\xbeeni dr\xc5\xbeavah in Novi Fundlandiji.\xc2\xab\xc2\xa0(Nova Fundlandija je bila namre\xc4\x8d do pridru\xc5\xbeitve Kanadi leta 1949 britanska kolonija.)_NEWLINE_Hewittove komentarje za Hockey Night in Canada so do leta 1963 simultano vklapljali v televizijske prenose, dokler ni tega mesta predal svojemu sinu Billu Hewittu. Leta 1951 je zagnal svojo lastno radijsko postajo v Torontu, imenovano CKFH. Postaja je sprva oddajala pri 1400\xc2\xa0kHz in kasneje pri 1430 in 1959. Preko postaje je Hewitt vse do izgube pravic leta 1978 prena\xc5\xa1al tekme Toronto Maple Leafsov. Leta 1981 je postajo odkupila Telemedia in jo preimenovala v CJCL.\n_START_SECTION_\nKasnej\xc5\xa1e \xc5\xbeivljenje\n_START_PARAGRAPH_\nHewitt se je od televizijskega dela poslovil leta 1963, a se \xc5\xa1e naprej udejanjal na radiju. Leta 1965 je postal \xc4\x8dlan skupine lastnikov WHL kluba Vancouver Canucks, ni\xc5\xbejeliga\xc5\xa1kega profesionalnega kluba. Leta kasneje je skupaj s solastnikom Cyrusom McLeanom pripravil predstavitev za vodstvo lige NHL in ga zaprosil za mesto v ligi. Njuno pro\xc5\xa1njo so zavrnili in Vancouver Canucksi so bili v ligo NHL sprejeti \xc5\xa1ele \xc5\xa1tiri leta kasneje, leta 1970._NEWLINE_Hewitt je leta 1972 za\xc4\x8dasno prekinil svoj pokoj in odkomentiral turnir Summit Series 1972 (skupaj s strokovnim komentatorjem Brianom Conacherjem). Hewitta so leta 1965 kot graditelja sprejeli v Hokejski hram slavnih lige NHL. Leta 1972 so ga nagradili \xc5\xa1e z redom Order of Canada. Od leta 1984 dalje Hokejski hram vsako leto podeljuje nagrado Foster Hewitt Memorial Award za zaslu\xc5\xbene osebe v radijski in televizijski industriji, za njihov prispevek k hokejskim prenosom. Po Hewittu se imenuje tudi komentatorska kabina v dvorani Air Canada Centre. Njegovo originalno kabino iz dvorane Maple Leaf Gardens so razmontirali in avgusta 1979 odvrgli v se\xc5\xbeigalnico. S tem je vodstvo dvorane, na \xc4\x8delu s Haroldom Ballardom napravilo prostor za luksuzne privatne lo\xc5\xbee._NEWLINE_Hewitt je umrl v starosti 82 let.'